Hope O-Kaapse talent in 'Idols' | News24
Hope O-Kaapse talent in 'Idols'
Stuart Reece wat in die Baai grootgeword het, het na die volgende ronde van Idols SA deurgedring. Idols SA word Sondagaande om 17:00 op M-Net, op Mzansi Magic en op kanaal 161 op DStv uitgesaai. Foto: verskaf
AL het die beoordelaars van Idols SA nie vanjaar 'n draai in Port Elizabeth gemaak nie, is daar glo 'n hele paar Oos-Kaapse deelnemers wat by die oudisies elders in die land goue kaartjies los gesing het.
In die eerste episode van die tiende Idols SA-reeks, wat op Sondag 12 Julie uitgesaai is, het Stuart Reece (26) drie ja's van die beoordelaars gekry en so deurdring na die volgende Idols- ronde – die sogenaamde "helweek" in Sun City.
Kliek hier om Stuart Reece se oudisie te sien.
Reece wat onlangs Johannesburg toe getrek het om voltyds musikant te wees, is in Oos-Londen gebore en het in Port Elizabeth grootgeword.
Hy is die voorsanger van die Stuart Reece Band en het gesê hy het vir Idols ingeskryf om meer blootstelling vir sy musiek te kry.
"Ek was beslis 'n bietjie op my senuwees voor die tyd. Dit was 'n vreemde ondervinding om voor daai vier beoordelaars te staan met agt kameras op my."
Verligting en dankbaarheid het oor hom gespoel toe hy hoor dat hy 'n goue kaartjie kry.
Die jong akteur en sanger Phila Madlingozi (25), seun van die musikant Ringo Madlingozi, wat in Kwa-Dwesi gebore is, het ook 'n goue kaartjie gekry.
Madlingozi en Reece is twee van net 19 deelnemers wat goue kaartjies gekry het in Pretoria.
Volgens M-Net se publisiteitshoof, Lani Lombard, het nog talentvolle Oos-Kaapse sangers hul slag by die Kaapse oudisies by GrandWest gewys.
"Ons wil natuurlik nie als verklap voor die program op televisie is nie, maar meer as 'n handvol sangers uit die Baai en omliggende gebiede het uitgestaan by dié oudisies. Dit sluit iemand in wat selfs vir Randall bekoor het en wat hy gedink het sommer dadelik 'n platekontrak moet kry."
Buiten die deelnemers wat self die tog aangepak het na oudisies in ander streke, het 'n plaaslike radiostasie vanjaar ook hul eie oudisie-uitdunne gehou en is Alton Zakay (23), Da­niel Minnie (19), Loyiso Gijana (16) en Eugene Lucas (27) gekies om deel te neem. Hulle sal in die episode wat op Sondag, 2 Augustus uitgesaai word te sien wees.
) Idols SA word Sondagaande om 17:00 op M-Net, op Mzansi Magic en op kanaal 161 op DStv uitgesaai. Besoek www.idolssa.tv vir meer inligting.